Ses met springstof, vuurwapens betrapSes mans is Maandagaand in Limpopo hegtenis geneem nadat ongelisensieerde vuurwapens en springstof in hul besit gevind is. Lt.genl. Solomon Makgale, ŉ polisiewoordvoerder, het gesê vyf van die verdagtes is Suid-Afrikaners en een is ŉ buitelander. Hulle is op die N11-pad tussen Steilloop en Mokopane in hegtenis geneem. Die mans was glo op pad om ŉ kitsbank op te blaas en werkers by ŉ besigheidsperseel te beroof. Die polisie het op vyf vuurwapens, ammunisie en die springstof beslag gelê. Die vuurwapens gaan vir ballistiese toetse gestuur word om te bepaal of dit met ander misdade verbind kan word.